-Իրականում տոնավաճառների առևտրականների դժգոհությունը շատ տեղին է: Ես միշտ ասել եմ, որ մեր այսօրվա իշխանությունում խմբայինը շատ ավելի կարևոր է, քան հասարակականը: Իշխանությունն ամբողջ օրենսդրությունը ընդունելուց և կիրառելուց էլ առաջնահերթ նկատի ունի խմբային շահերը, ոչ թե հանրայինը: Այս պայմաններում ցանկացած միջամտություն տնտեսական գործունեությանը բացասական հետևանք է ունենում: Մարդիկ աշխատում էին, ինչ-որ ձևով տեղավորվել էին, անկախ նրանից, դա ինչ պայմաններում է՝ ֆորմալ, թե ոչ ֆորմալ դաշտում: Կարողանում էին գումար աշխատել, Հայաստանում էին ամենակարևորը, չեն մտածում արտագաղթելու մասին: Եվ հիմա գալիս է նոր կառավարություն, նոր մոտեցումներ և միանգամից փոխվում է գործող կարգը: Փոխանակ տնտեսվարողներին խրախուսեն, ստվերային շրջանառության կրճատման անվան տակ սկսում են մարդկանց անձնական ստուգումներն իրականացնել, որն ընդհանրապես անհասկանալի է: Մարդուն խուզարկություն է անում հարկային մարմնի աշխատակիցը՝ պատճառաբանելով, որ ինքը ապրանք է գնել, որը հաշվառված չէ կամ չգիտեմ ինչ է: Որևէ տնտեսագիտական բացատրություն չկա սրան: ՀՀ սահմանի վրա ամեն ինչ հաշվառվում է, ինչո՞ւ այդպիսի խնդիր պետք է լինի: Ես միշտ ասել եմ՝ ՀՀ-ում դասական առումով ստվերային տնտեսություն չկա, մեզ մոտ ստվերային տնտեսությունը կա այնքանով, որքանով իշխանությունը տեղյակ է դրա մասին: Կուզի, ստվերում կաշխատեն, չի ուզի, չեն աշխատի: Այսինքն` խաղի կանոններ են սահմանվել և այդ մարդիկ պետք է աշխատեն դրա շրջանակում: